Ondersoek kom oor foto’s van polisiebeamptesFoto: Facebook Die foto’s, wat oorspronklik deur Amoré Sameera Jooste op Facebook geplaas is, is wyd deur sosiale media-gebruikers gedeel. Die beamptes is glo Sondagoggend om 04:30 afgeneem waar hulle voor ŉ BP-vulstasie in Eldoraigne in Centurion geslaap het. Yusuf Abramjee, die hoof van Crime Line, het op sy Facebook-blad gesê hy het die Gautengse polisiekommissaris gevra om die voorval te ondersoek. Lt.kol. Lungelo Dlamini, polisiewoordvoerder, het Dinsdag aan Maroela Media gesê die twee beamptes is geïdentifiseer en ŉ ondersoek sal na die voorval gedoen word. “Dit is wangedrag vir ŉ polisiebeampte om aan diens te slaap. Indien hulle skuldig bevind word, sal dissiplinêre stappe teen hulle geneem word,” het hy gesê. Hy kon nie bevestig of die beamptes wel aan diens was toe die foto’s geneem is nie en het gesê dit sal deel vorm van die ondersoek. “Ons sal die persoon wat die foto’s gepubliseer het oor die voorval ondervra. Die beamptes se name sal bekendgemaak word sodra die ondersoek afgehandel is.”